PRITARTA

Šakių rajono savivaldybės tarybos

2021 m. sausio 21 d. sprendimu Nr. T-

**ŠAKIŲ SOCIALINIŲ PASLAUGŲ CENTROVADOVO 2020 METŲ VEIKLOS ATASKAITA**

1. **CENTRO PRISTATYMAS**

Šakių rajono savivaldybės (toliau – Savivaldybė) tarybos 2006 m. gruodžio 21 d. įsteigta biudžetinė įstaiga - Šakių rajono savivaldybės Šakių socialinių paslaugų centras (toliau – Centras), adresu: Muziejaus g. 2, Girėnų k., Šakių r., įm. k. 300665444, Tel. 8-345-52294, el. paštas: sakiu.spcentras@gmail.com, el. svetainė: www.sakiuspcentras.lt, el. paskyra: www.facebook.com/Šakių-socialinių-paslaugų-centras, turi juridinio asmens statusą.

Centras vykdydamas jam pavestas funkcijas vadovaujasi Lietuvos Respublikos įstatymais ir nutarimais, Lietuvos Respublikos socialinės apsaugos ir darbo ministro įsakymais, teisės aktais, Šakių rajono savivaldybės tarybos sprendimais, Šakių rajono savivaldybės mero potvarkiais, Šakių rajono savivaldybės administracijos direktoriaus įsakymais, reglamentuojančiais centro veiklą ir teikiamas socialines paslaugas. Centras savo veiklą vykdo vadovaudamasis Šakių rajono savivaldybės tarybos 2018 m. spalio 25 d. sprendimu Nr. T-337, patvirtintais centro nuostatais. *Informacija apie centro vadovą.*

Direktorė Vilma Bielskienė

Išsilavinimas:

* Magistro laipsnis, Mykolo Romerio universiteto Politikos ir vadybos fakulteto, viešojo administravimo, studijų kryptis Viešasis administravimas, Savivaldos institucijų administravimas.
* Šiaulių universitete baigė socialinės pedagogikos ir psichologijos studijų programą ir jai suteiktas socialinio darbo bakalauro kvalifikacinis laipsnis ir socialinio pedagogo profesinė kvalifikacija.
* Šiaulių universitete baigė pradinio ugdymo pedagogikos ir etikos studijų programą ir jai suteiktas edukologijos bakalauro kvalifikacinis laipsnis ir mokytojo profesinė kvalifikacija.

Nuo 2007 m. iki dabar - Šakių socialinių paslaugų centro direktorė.

*Seminarai ir mokymai 2020 metais:*

* 2020 m. sausio 9 - 10 d. tobulinimo kursų programa ,,Socialinių įstaigų administravimo ir personalo valdymo ypatumai", 16 akad. val.;
* 2020 m. sausio 28 d. konferencija ,,Sisteminis požiūris į lyčių lygybę. Priemonės smurto lyties pagrindo prevencijai ugdymo įstaigose", 6 akad. val.;
* 2020 m. vasario 6 d. mokymai „Socialinių paslaugų srities darbuotojų psichosocialinių rizikos veiksnių vertinimas, naudojant įrankį OIRA“, 4 akad. val.;
* 2020 m. balandžio 29 d. seminaras „Stresas, emocinės krizės, perdegimas“, 6 akad. val.;
* 2020 m. birželio 18 d., seminaras „102 trumpalaikiai - ilgalaikiai įvykiai - renginiai, kurie galėtų sudominti jaunimą“, 9 akad. val.;
* 2020 m. rugpjūčio 13 - 14 d., mokymai „Bendravimo iššūkiai su asmenimis, turinčiais intelekto ir psichikos negalią: kaip išvengti konfliktų“, 16 akad. val.;
* 2020 m. rugpjūčio 18 - 19 d., mokymai „Demencija ir jos paveiktas žmogaus elgesys: agresija ir globėjų/pagalbos darbuotojų laikysena", 16 akad. val.;
* 2020 m. spalio - gruodžio mėn. mokymai ,,Psichinės sveikatos kompetencijų didinimas įstaigų darbuotojams", 40 akad. val.;
* 2020 m. spalio 5 d. mokymai ,,Emocinis intelektas ir jo vaidmuo asmeninei bei profesinei sėkmei", 6 akad. val.;
* 2020 m. spalio 21 d. mokymai ,,Streso ir konfliktų valdymas", 6 akad. val.;
* 2020 m. gruodžio 9 d. konferencija ,,Skirtingų galių vaikai: pagalba ir realybė", 8 akad. val.;
* 2020 m. gruodžio 17 d. mokymai ,,Metinis veiklos valdymo pokalbis", 6 akad. val.

**Valdymas ir kompetencija**

Vadovaujantis Šakių rajono savivaldybės tarybos 2020 m. sausio 24 d. sprendimu Nr. T-36 „Dėl Šakių rajono savivaldybės tarybos 2019 m. vasario 22 d. sprendimo Nr. T-76 „Dėl biudžetinės įstaigos Šakių socialinių paslaugų centras didžiausio leistino pareigybių skaičiaus nustatymo“ pakeitimo“, Centre patvirtintas didžiausias leistinas pareigybių skaičius – 73,38 pareigybės.

1 paveikslėlis. *Šakių socialinių paslaugų valdymo struktūra*

**Direktorius (1)**

**Ūkvedys (0,3)**

**Sekretorius (1)**

**Direktoriaus pavaduotojas socialiniams reikalams (1)**

**Vyr. buhalteris (1)**

**Buhalteris (1)**

**Kliento aptarnavimo specialistas (1)**

**Globos centras**

**Psichologas (1)**

**Valstybinės vaiko teisių apsaugos institucijos atestuotas asmuo (2)**

**Socialinis darbuotojas (2)**

**Vairuotojas (1)**

**Asmeninės higienos**

**ir priežiūros paslaugos**

**Socialinis darbuotojas (1)**

**Valytojas (0,5)**

**Atviras jaunimo centras**

**Jaunimo darbuotojas (1)**

**Kūrikas (1)**

**Paramos šeimai skyrius**

**Atvejo vadybininkas (5)**

**Socialinis darbuotojas (1)**

**Socialinis darbuotojas dirbantis su šeima (14)**

**Pagalbos į namus skyrius**

**Socialinis darbuotojas (1)**

**Socialinio darbuotojo padėjėjas (16,75)**

**Dienos socialinės globos skyrius**

**Socialinis darbuotojas (0,9)**

**Socialinio darbuotojo padėjėjas (11,43)**

**Slaugytojas (0,9)**

**Slaugytojo padėjėjas (5,7)**

**Masažuotojas (0,9)**

2 paveikslėlis. *Centro darbuotojų pasiskirstymas pagal išsilavinimą*

Centre 2020 m. gruodžio 31 d. duomenimis daugiausiai dirbančių darbuotojų turi įgytą aukštąjį universitetinį išsilavinimą (22 darbuotojų), aukštąjį neuniversitetinį išsilavinimą (17 darbuotojų), aukštesnįjį išsilavinimą (14 darbuotojų), profesinį išsilavinimą (18 darbuotojų) ir vidurinį išsilavinimą (13 darbuotojų).

2020 m. dirbo 8 socialiniai darbuotojai turintys įgytą vyresniojo socialinio darbuotojo kvalifikacinį laipsnį.

Socialiniai darbuotojai ir jų padėjėjai privalo periodiškai tobulinti savo profesinę kompetenciją ne mažiau kaip 16 akademinių valandų per kalendorinius metus.

2020 m. vasario mėn. paruoštas ir Centro direktoriaus patvirtintas socialinių darbuotojų ir jų padėjėjų profesinės kompetencijos tobulinimo planas. 2020 m. visi darbuotojai kėlė kvalifikaciją įvairiuose mokymuose ir seminaruose, konferencijose.

*2020 m. Centre darbuotojams organizuoti 8 seminarai:*

* Nuo 2020 m. kovo 10 d. iki 2020 m. gruodžio 18 d. „Supervizijos“, 36 akad. val., dalyvavo 24 darbuotojai;
* 2020 m. liepos 29 d. ir 2020 m. lapkričio 23 d. seminaras „Globėjų ir globos centrų specialistų bendrųjų emocinių – psichologinių kompetencijų stiprinimas: psichologinis atsparumas, įveikiant kasdienius iššūkius“, 16 akad. val., dalyvavo 4 Šakių socialinių paslaugų centro globos centro specialistai ir 10 specialistų dirbančių Marijampolės apskrityje. Mokymai finansuoti iš Europos Sąjungos finansuojamo projekto „Vaikų gerovės ir saugumo didinimas, paslaugų šeimai, globėjams (rūpintojams) kokybės didinimas bei prieinamumo plėtra“ Nr. 08.4.1-ESFA-V-405-02-0001;
* 2020 m. rugpjūčio 13 - 14 d., mokymai „Bendravimo iššūkiai su asmenimis, turinčiais intelekto ir psichikos negalią: kaip išvengti konfliktų“, 16 akad. val., dalyvavo 30 darbuotojų;
* 2020 m. rugpjūčio 18 - 19 d. seminaras tema „Demencija ir jos paveiktas žmogaus elgesys: agresija ir globėjų/pagalbos darbuotojų laikysena”, 16 akad. val., dalyvavo 46 darbuotojai;
* 2020 m. spalio - gruodžio mėn. mokymai ,,Psichinės sveikatos kompetencijų didinimas įstaigų darbuotojams“, 40 akad. val., dalyvavo 17 darbuotojų;
* 2020 m. spalio 12 - 13 d. seminaras tema „Emocinis intelektas ir jo vaidmuo asmeninei ir profesinei sėkmei” 16 akad. val., dalyvavo 30 darbuotojų;
* 2020 m. lapkričio 9 - 10 d. seminaras tema „Streso ir emocijų valdymas” 16 akad. val., dalyvavo 30 darbuotojų;
* 2020 m. gruodžio 17 d. „Metinis veiklos valdymo pokalbis organizacijoje”, 6 akad. val., dalyvavo 2 darbuotojai.

**2. CENTRO TIKSLAI, UŽDAVINIAI IR TEIKIAMOS PASLAUGOS**

*Centro tikslai:*

* Teikti socialines paslaugas Šakių rajono gyventojams, kurie dėl amžiaus, neįgalumo, socialinių problemų negali savarankiškai pasirūpinti visaverčiu asmeniu, šeimos gyvenimu ir dalyvauti visuomenės gyvenime.
* Sudaryti sąlygas asmeniui, šeimai ugdyti ar stiprinti gebėjimus ir galimybes savarankiškai spręsti savo socialines problemas, palaikyti socialinius ryšius su visuomene, taip pat padėti įveikti socialinę atskirtį ir integruotis į visuomenę.

*Centro uždaviniai:*

* Organizuoti ir teikti kokybiškas socialines ir sveikatos priežiūros paslaugas, atsižvelgiant į gyventojų poreikius ir Centro galimybes;
* Gerinti socialinių paslaugų kokybę ir plėsti teikiamas socialines paslaugas, orientuotis į socialinių paslaugų įvairovę atsižvelgiant į Centro finansines galimybes, turimą materialinę bazę bei žmogiškuosius išteklius;
* Plėtoti socialines paslaugas žmogaus gyvenamojoje vietoje savivaldybės nustatyta tvarka;
* Įgyvendinti socialinių paslaugų teikimo programas, projektus, pavestas funkcijas.

*Centro teikiamos paslaugos:*

* Bendrosios socialinės paslaugos – informavimo, konsultavimo, tarpininkavimo ir atstovavimo, sociokultūrines;
* Pagalba į namus paslaugos;
* „Integralios pagalbos“ (dienos socialinės globos) asmens namuose paslaugos;
* Globos centro paslaugos;
* Socialinės priežiūros ir pagalbos paslaugos šeimai;
* Transporto organizavimo ir teikimo paslaugos;
* Neįgaliųjų aprūpinimo techninės pagalbos priemonėmis paslaugos;
* Neįgaliųjų techninės pagalbos priemonių nuomos paslaugos;
* Asmeninės higienos ir priežiūros paslaugos Kudirkos Naumiestyje;
* Atviras darbas su jaunimu.

*2020 m. vykdyti projektai:*

* Projektas „Integralios pagalbos plėtra Šakių rajone“;
* Projektas „Vaikų gerovės ir saugumo didinimas, paslaugų šeimai, globėjams (rūpintojams) kokybės didinimas bei prieinamumo plėtra“;
* Projektas „Equass socialinių paslaugų kokybės gerinimas“;
* Projektas „Buities tvarkymo paslaugų plėtra ir savanoriškos veiklos skatinimas Šakių mieste“;
* Projektas „Jaunimas ošia 2020“;
* Projektas „Mobiliakas S3“;
* Projektas „Laisvas būti 2020“;
* Projektas „Mobilus darbas Šakių rajone 2020“.

Papildoma veikla:

* Koordinavimas ir dalinimas paskutinės dienos produktus iš UAB „Palink“ ir UAB ,,Maxima“ prekybos tinklų.

**3. INFORMACIJA APIE TIKSLŲ ĮGYVENDINIMĄ**

**3.1. Pagalba į namus skyrius**

**Pagalba į namus** - tai asmens namuose teikiamos paslaugos, padedančios asmeniui (šeimai) tvarkytis buityje bei dalyvauti visuomenės gyvenime.

2020 m. sausio 1 d. pagalbos į namus paslaugos buvo teikiamos 124 klientams.

2020 m. buvo gauti 38 sprendimai naujiems paslaugų gavėjams teikti pagalbos į namus paslaugas. 2020 m. pagalbos į namus paslaugas iš viso gavo 162 paslaugų gavėjai. 2020 m gruodžio 31 d. pagalbos į namus paslaugų gavėjų yra 120.

2020 m. nutrauktos 42 pagalbos į namus paslaugų teikimo sutartys:

* 11 asmenų mirė;
* 5 asmenys perėjo į projektą „Integralios pagalbos plėtra Šakių rajone“;
* 22 asmenims buvo nutrauktos pagalbos į namus paslaugos pateikus jiems raštiškus atsisakymus (dėl padidėjusio mokesčio už paslaugas, atsisakė išvykus gyventi į kitą rajoną, pas vaikus ir kt.);
* 3 asmenys apsigyveno globos namuose;
* 1 asmeniui nutrauktos paslaugos, pradėjus gauti kitas socialines paslaugas.

2020 m. 1 asmeniui pagalbos į namus paslaugos dėl tam tikrų objektyvių aplinkybių pakeistos į pagalbos pinigais paslaugą, su asmeniu buvo sudaryta Pagalbos teikimo sutartis, kiekvieną mėnesį yra mokami pagalbos pinigai.

Per 2020 m. buvo pasirašytos 299 Pagalbos į namus paslaugų teikimo sutartys ar jų priedai:

* 260 sutarties priedų, kai paslaugų gavėjams buvo perskaičiuotas mokestis už pagalbos į namus paslaugas dėl pasikeitusių asmens pajamų, pasikeitus mokėjimo už paslaugas tvarkai arba pasikeitus gaunamų paslaugų valandų skaičiui;
* 38 naujos Pagalbos į namus paslaugų teikimo sutartys;
* 1 Pagalbos teikimo sutartis. Pagalbos į namus paslauga pakeista į Pagalbos pinigais paslaugą.

2020 m. Pagalbos į namus skyriaus socialinio darbuotojo apsilankymus pas pagalbą gaunančius asmenis įtakojo Lietuvoje paskelbti karantinai ir situacija visame pasaulyje, todėl lankytasi rečiau nei įprastai. Nuolat bendrauta telefonu, spręsti nesutarimai, aiškintasi visi neaiškumai, aptarti visi aktualūs klausimai. Buvo siekiama, kad paslaugų teikėjas visuomet tartųsi su paslaugų gavėju dėl jam teikiamų paslaugų, kad būtų atsižvelgta į paslaugų gavėjų pageidavimus. 2020 m. užregistruoti 108 apsilankymai pas paslaugų gavėjus, iš jų:

* 38 kartus dėl naujų sutarčių pasirašymo;
* 59 kartus peržiūrint paslaugų gavėjų poreikius;
* 11 kartų dėl kitų priežasčių (paslaugų nutraukimas, sustabdymas, darbuotojų supažindinimas su naujais paslaugų gavėjais, nenumatytų situacijų sprendimas paslaugų gavėjo namuose).

2020 m. Centras teikdamas Pagalbos į namus paslaugą surinko 27 615,77 Eur lėšų.

**3.2. Dienos socialinės globos skyrius**

**(Projektas „Integralios pagalbos namuose plėtra Šakių rajone“)**

Šakių socialinių paslaugų centras 2016 - 2020 m. laikotarpiu įgyvendina iš Europos Sąjungos struktūrinių fondų lėšų bendrai finansuojamą projektą „Integralios pagalbos plėtra Šakių rajone“ Nr. 08.4.1-ESFA-V-418-01-0014.

**Integralios pagalbos (dienos socialinės globos) asmens namuose paslaugos teikiamos remiantis gautomis licencijomis,** kurios suteikia teisę verstis asmens sveikatos priežiūros veikla ir teikti šias paslaugas:

* Slaugos: bendrosios praktikos slaugos, bendruomenės slaugos;
* Kitą ambulatorinės asmens sveikatos priežiūros – masažo.

2020 m. sausio 1 d. Integralios pagalbos (dienos socialinės globos) paslaugos buvo teikiamos 30 klientų, 2020 m. gruodžio 31 d. duomenimis Integralios pagalbos paslaugos (dienos socialinės globos) teiktos 30 paslaugų gavėjų.

*2020 m. Integralios pagalbos paslaugos buvo suteiktos 43 asmenims, iš jų:*

* 36 gavėjai – senyvo amžiaus asmenys;
* 5 gavėjai – suaugę asmenys su negalia;
* 2 gavėjai – vaikai su negalia.

*2020 m. buvo nutrauktos Integralios pagalbos paslaugos 13 asmenų, iš jų:*

* 8 mirė;
* 5 raštiškai atsisakė.

2020 m. buvo sudaryta 13 naujų Integralios pagalbos paslaugų teikimo sutarčių.

2020 m. paslaugų gavėjai aplankyti 100 kartų, iš jų:

* 13 kartų dėl naujų sutarčių pasirašymo;
* 15 kartus paslaugų gavėjams atlikti poreikių vertinimai;
* 57 kartus dėl sutarties priedų pasirašymo (perskaičiavus mokestį);
* 15 kartus sprendžiant iškilusias įvairias problemas.

2020 m. kilo bazinė pensija, todėl buvo perskaičiuoti mokėjimo dydžiai paslaugų gavėjams ir paruošta 57 sutarčių pakeitimų dėl Integralios pagalbos (dienos socialinės globos) paslaugų teikimo asmens namuose.

Integralios pagalbos (dienos socialinės globos) paslaugų gavėjų artimiesiems yra teikiamos individualios konsultacijos. 2020 m. buvo suteiktos 28 šeimos nariams individualios konsultacijos prižiūrintiems savo artimuosius namuose, suteikiant reikalingų žinių ir įgūdžių artimųjų priežiūros ir slaugos srityje.

2020 m. paslaugų gavėjams suteiktos 140 konsultacijos (kabinete ir telefonu) įvairiais socialinių paslaugų klausimais.

2020 m. slaugytoja įvertino 25 paslaugų gavėjų slaugos poreikius ir suteikė 1475 slaugytojos paslaugas. Masažuotoja masažo paslaugas suteikė 27 klientams, masažuota 1151 kartą.

2020 m. Centras teikdamas Integralios pagalbos (dienos socialinės globos) paslaugas surinko 29 081,08 Eur lėšų.

**3.3. Globos centras**

**Pagrindinis globos centro veiklos tikslas** – užtikrinti, kad visiems įvaikintiems vaikams, globėjų, nesusijusių giminystės ryšiais, globėjų giminaičių globojamiems (rūpinamiems) vaikams, budinčių globotojų prižiūrimiems vaikams bei budintiems globotojams, globėjams giminaičiams, įtėviams ar asmenims, ketinantiems jais tapti, būtų prieinama ir suteikiama reikalinga konsultacinė, psichosocialinė, teisinė ir kita pagalba siekiant tinkamo vaiko, įvaikio ugdymo ir auklėjimo šeimai artimoje aplinkoje.

*2020 m. sausio 1 d. globos centras paslaugas teikė 99 vaikams. 2020 m. gruodžio 31 d. duomenimis globos centro paslaugos buvo teikiamos 90 vaikų. Per 2020 metus:*

* 16 vaikų buvo pradėtos naujai teikti globos centro paslaugos;
* 25 vaikams nutrauktos globos centro paslaugos, iš kurių:
* 13 vaikų sulaukė pilnametystės;
* 1 vaikas išvyko gyventi į kitą rajoną;
* 11 vaikų grąžinti biologiniams tėvams (5 vaikai iš budinčių globotojų grąžinti biologiniams tėvams 2020 m. lapkričio 17 d.).

*2020 m. suteiktos informavimo, konsultavimo ir tarpininkavimo paslaugos, iš jų*:

* 651 individuali konsultacija globėjams ir jų vaikams;
* 511 informavimo paslaugų;
* 36 tarpininkavimo paslaugos;
* 21 kartą dalyvauta vaiko laikinosios globos (rūpybos) peržiūrose;
* Suorganizuoti 7 susitikimai su biologiniais tėvais, giminaičiais;
* Atlikti 5 globos kokybės vertinimai bei parengtos globos vertinimo kokybės išvados;
* Atlikti 42 vaiko poreikių vertinimai;
* Užpildyti 62 susitikimo protokolai, iš jų – 52 namuose ir globos centre - 10;
* Sudaryta 40 individualių vaiko pagalbos planų;
* 2 budinčioms globotojoms suteikta laikino atokvėpio paslauga.

*2020 m. globos centre vyko dveji įvadiniai mokymai skirti būsimiems globėjams ir įtėviams, kuriuos lankė 6 šeimos, iš kurių:*

* 3 šeimos kreipėsi dėl tapimo šeimynos dalyviu;
* 3 šeimos dėl globos (rūpybos).

2020 m. organizuoti dveji pagrindiniai mokymai asmenims, siekiantiems tapti globėjais (rūpintojais), įtėviais, šeimynos dalyviais. Mokymus lankė 6 šeimos (8 asmenys). Taip pat organizuoti specializuoti mokymai šeimynos dalyviams, kuriuos lankė 3 šeimos (3 asmenys).

2020 m. parašytos 3 teigiamos išvados asmenims dėl tapimo globėjais (rūpintojais), 2 teigiamos išvados asmenims dėl tapimo šeimynos dalyviais bei 2 išvados buvo tikslinamos asmenims mokymus baigusiems ankstesniais metais. Dvi šeimos (3 asmenys) mokymus baigs ir jiems išvados bus parengtos 2021 m.

2020 m. psichologas suteikė 326 individualias konsultacijas globėjams (rūpintojams) ir 259 individualias konsultacijas globojamiems (rūpinamiems) vaikams.

*2020 m. buvo organizuojama budinčių globotojų, globėjų nesusijusių giminystės ryšiais, globėjų giminaičių, įtėvių paieška bei vykdyta gerosios vaiko globos (rūpybos), priežiūros sklaida:*

* Šakių rajono Kudirkos Naumiesčio, Kriūkų, Gelgaudiškio, Slavikų seniūnijose;
* Šakių rajono savivaldybės viešojoje bibliotekoje;
* Šakių rajono Girėnų bendruomenei;
* Šakių rajono vietiniuose laikraščiuose „Valsčius“ ir „Draugas“ išspausdinti šie straipsniai: ,,Globėjų diena: atviros išpažintys, džiuginanti statistika ir vaikiškas šurmulys”, ,,Globėjais ketina tapti dar trys asmenys”.

*Suorganizuota renginių savaitė skirta globėjų dienai paminėti ,,Aš augu šeimoje”:*

2020 m. birželio 29 d. Savitarpio paramos grupė globėjams (rūpintojams) ir įtėviams;

* 2020 m. birželio 30 d. Diskusija apie globą iš globėjų lūpų;
* 2020 m. liepos 1 d. Ekskursija globojamiems vaikams ir globėjams;
* 2020 m. liepos 2 d. Globos ir įvaikinimo galimybių pristatymas Kriūkų seniūnijoje;
* 2020 m. liepos 3 d. Šeimų šventė Šakių J. Lingio parke;
* 2020 m. liepos 5 d. Virtuali veikla visoms Lietuvos šeimoms, apjungianti visų savivaldybių gyventojus.

**3.4. Paramos šeimai skyrius**

Organizuojant socialinių įgūdžių ugdymo ir palaikymo paslaugas, teikiamos bendrosios socialinės paslaugos: informavimo, konsultavimo, tarpininkavimo, atstovavimo, aprūpinimo būtiniausiais drabužiais ir avalyne, transporto organizavimo, paslaugos, sociokultūrinės paslaugos, asmens higienos paslaugų organizavimas, lydėjimas į įvairias įstaigas ir pan., bei specialiosios socialinės paslaugos: kasdienio gyvenimo įgūdžių ugdymas ir palaikymas, darbinių gyvenimo įgūdžių ugdymas ir palaikymas, psichologinės, psichosocialinės.

*2020 m. sausio 1 d. paslaugas gavo 160 šeimų. 2020 m. gruodžio 31 d. duomenimis socialinės priežiūros ir pagalbos paslaugos teikiamos 145 šeimoms. Per 2020 metus:*

* 93 šeimoms buvo pradėtos naujai teikti socialinės priežiūros ir pagalbos paslaugos;
* 108 šeimoms priimti sprendimai neteikti socialinės priežiūros ir pagalbos paslaugų, kadangi:
* 8 vaikai sulaukė pilnametystės;
* 30 šeimų išvyko gyventi į kitą rajoną;
* 6 vaikams nustatyta nuolatinė globa (rūpyba);
* 64 šeimos geba savarankiškai funkcionuoti.

Teikiant socialinės priežiūros ir pagalbos paslaugas šeimoms gyvenančioms Šakių rajone, 6217 kartų lankytasi šeimų namuose. 739 kartus šeimos buvo konsultuojamos Šakių rajono seniūnijose, 3131 kartą konsultacijos teiktos telefonu. Psichologas suteikė 289 konsultacijas šeimoms.

2020 m. paramos šeimai skyriaus socialinės darbuotojos dirbančios su šeimomis organizavo ekskursijas vykti į:

* Kalvarijos rajono Trakėnų zooparką ir Vilkaviškio rajono Paežerių dvarą;
* Šakių rajono Sudargo piliakalnius;
* Šakių rajono Lekėčių gamtos ir miškininkystės istorijos informacinį centrą.

Šių ekskursijų tikslas - skatinti šeimų ir vaikų dalyvavimą sociokultūriniame gyvenime, mažinti socialinę atskirtį, aktyvinti šeimas bei skatinti glaudesnį tarpusavio ryšio kūrimą tarp tėvų ir vaikų. Šiose ekskursijose dalyvavo 70 vaikų ir 10 tėvų.

2020 m. buvo suteikta labdara 15 šeimų. Labdarą suteikė NVO Jurbarko rajono „Caritas“ , organizacija ,,Gera dalytis“ ir V.Šmatovos kirpykla.

Socialinės darbuotojos dirbančios su šeimomis bendradarbiaudamos su socialiniais partneriais, paruošė šv. Kalėdų proga 50 vaikų simbolines dovanas. Šios dovanėlės įteiktos Kriūkuose ir Kudirkos Naumiestyje gyvenantiems vaikams.

**Atvejo vadybos organizavimas Šakių rajone**

Atvejo vadybos procesą Šakių socialinių paslaugų centre koordinuoja atvejo vadybininkės, kurios dirba teritoriniu principu t.y. pagal seniūnijas, vidutiniškai vienai atvejo vadybininkei tenka dirbti su 3 - 4 Šakių rajono seniūnijomis. Atvejo vadybos procesu siekiama formuoti ir stiprinti šeimos gebėjimus naudotis egzistuojančia pagalbos sistema, savarankiškai spręsti kylančias problemas rasti geriausią problemos sprendimo būdą ir suteikti šeimai ir vaikui tokią pagalbą, kuri ne tik padėtų išspręsti vaiko ir šeimos problemas, bet ir sudarytų sąlygas šeimai ir vaikui pačiai siekti reikiamų pokyčių, užtikrinančių vaiko saugumą.

*Atvejo vadybininkės suteikė Šakių rajono šeimoms šias paslaugas:*

* 93 kartus inicijavo atvejo vadyba naujoms šeimoms;
* 422 kartus sudarė pagalbos planus;
* 93 kartus šeimoms pervertino poreikius;
* 10 812 kartų šeimas informavo įvairiais gyvenimo klausimais;
* 4 012 kartų konsultavo socialines darbuotojas dirbančias su šeimomis;
* 725 kartų tarpininkavo sprendžiant įvairias socialines problemas tarp šeimos ir kitų specialistų ar organizacijų;
* 422 kartus inicijuoti atvejo vadybos posėdžiai.

*Darbas su atvejais, kuriems nustatyti apsaugos poreikiai:*

* Apsaugos poreikis nustatytas 38 vaikams (16 šeimų), iš jų:
* 26 vaikams nustatyta laikinoji priežiūra asmens namuose;
* 11 vaikų nustatyta laikinoji priežiūra institucijoje ( Jurbarko evangelikų liuteronų parapijos diakonijos „Jurbarko sandora“ šeimos namuose).
* Nustačius apsaugos poreikį 36 vaikai grįžo į biologinę šeimą;
* Nustačius apsaugos poreikį 2 vaikai negrįžo į biologinę šeimą, iš jų:
* 1 vaikui nustatyta laikina globa, jis gyvena globėjos šeimoje;
* 1 vaikui nustatyta nuolatinė globa giminaičių šeimoje.

*Dirbant su priklausomybę turinčiomis šeimomis, siekiant jų gerovės, bendradarbiaujant su įvairiomis įstaigomis/organizacijomis, 2020 m. nuo priklausomybės alkoholiui gydėsi:*

* Ilgalaikėje reabilitacijoje - 8 asmenys, iš jų:
* Reabilitacinėje bendruomenėje VšĮ „Anykščių jausmų ratas“ moteris gydėsi 2 mėnesius, grįžo nebaigusi gydymo programos, alkoholio vartojimo atvejų fiksuota nebuvo;
* Reabilitacinėje bendruomenėje VšĮ „Sugrįžimas“ moteris gydėsi 3 mėnesius, gydymas nepasiteisino, išliko priklausomybė alkoholiui;
* Reabilitacinėje bendruomenėje VšĮ „Sugrįžimas“ moteris gydėsi visą numatytą gydymosi laikotarpį (12 mėnesių), grįžus alkoholio vartojimo atvejų neužfiksuota;
* Reabilitacinėje bendruomenėje VšĮ „Nugalėtojų akademija“ vyras gydosi 6 mėnesius, vis dar tęsiamas gydymas;
* Reabilitacinėje bendruomenėje VšĮ „Anykščių jausmų ratas“ moteris gydėsi 3 mėnesius, dėl socialinių įgūdžių įgijimo, grįžo nebaigusi programos. Buvo išvykusi su mažamete dukra;
* Reabilitacinėje bendruomenėje VšĮ „Gabrielius“ vyras gydosi 6 mėnesius, vis dar tęsiamas gydymas;
* Reabilitacinėje bendruomenėje VšĮ „Anykščių jausmų ratas“ moteris gydėsi 5 mėnesius, grįžo nebaigusi gydymo programos, alkoholio vartojimo atvejų fiksuota nebuvo;
* Reabilitacinėje bendruomenėje VšĮ „Anykščių jausmų ratas“ moteris gydosi 5 mėnesius, gydymas vis dar tęsiamas.
* Medikamentinis gydymas - 5 asmenys, iš jų:
* MB „Rytų klinikoje“ gydėsi vyras, po gydymo alkoholio vartojimo atvejo neužfiksuota.
* MB „Rytų klinikoje“ gydėsi dvi moterys, po gydymo alkoholio vartojimo atvejų neužfiksuota.
* MB „Rytų klinikoje“ gydėsi dvi moterys, po gydymo alkoholio vartojimo atvejai pasikartojo.
* Minesotos programoje - 8 asmenys, iš jų:
* RPLC Vilniaus filiale, gydėsi moteris, gydymas buvo veiksmingas, išbuvo 1 mėnesį, alkoholio vartojimo atvejų neužfiksuota;
* RPLC Vilniaus filialas gydėsi moteris, neišbuvo numatyto gydymosi laikotarpio, alkoholio vartojimo atvejų fiksuota nebuvo;
* RPLC Kauno filiale gydėsi trys moterys, gydymas buvo veiksmingas, išbuvo 1 mėnesį, alkoholio vartojimo atvejų neužfiksuota;
* RPLC Klaipėdos filiale vyras gydėsi 2 savaites, gydymas nebuvo veiksmingas, toliau išliko priklausomybė alkoholiui;
* RPLC Klaipėdos filiale gydėsi moteris, gydymas buvo veiksmingas, išbuvo 1 mėnesį, alkoholio vartojimo atvejų neužfiksuota;
* RPLC Klaipėdos filiale gydėsi moteris, neišbuvo numatyto gydymosi laikotarpio, išliko priklausomybė alkoholiui.
* Konsultavosi su priklausomybių ligų konsultantu - 22 asmenys. Konsultacijos tęsiamos.
* Vaikų ir jaunimo reabilitacijoje - 2 asmenys, iš jų:
* RPLC Kauno filiale gydėsi nepilnametis berniukas, dėl priklausomybės nikotinui, gydymas buvo veiksmingas tik iš dalies;
* RPLC Kauno filiale gydėsi nepilnametė mergaitė, dėl priklausomybės nikotinui, gydymas buvo veiksmingas tik iš dalies.
* Ankstyvosios intervencijos reabilitacijoje (nepilnamečiai) - 2 asmenys:
  + Visuomenės sveikatos biure gydėsi 2 berniukai, gydymas buvo veiksmingas.
* Intensyvi krizių įveikimo pagalba ( krizių centras) – 3 mamos ir 11 vaikų, iš jų:
* Jurbarko evangelikų liuteronų parapijos diakonijos „Jurbarko sandora“ šeimos namuose gyveno moteris su 2 vaikais, išbuvo 4 mėnesius;
* Jurbarko evangelikų liuteronų parapijos diakonijos „Jurbarko sandora“ šeimos namuose, gyvena moteris su 7 vaikais, gyvena 2 mėnesius ir dvi savaites, vis dar teikiama intensyvi krizių įveikimo pagalba;
* Jurbarko evangelikų liuteronų parapijos diakonijos „Jurbarko sandora“ šeimos namuose, gyveno moteris su 2 vaikais, išbuvo 1 mėnesį ir dvi savaites.

*Viešinimas (atvejo vadybos procesas pristatytas):*

* Suorganizuoti du renginiai kurių metu viešinama atvejo vadybos veikla:
* 2020 m. liepos 27 d. „Nepilnamečių teisės pareigos ir atsakomybės“, dalyvavo 12 asmenų. Renginio metu su dalyviais buvo aptariamos vaikų ir tėvų teisės, pareigos, atsakomybės šeimoje ir visuomenėje.
* 2020 m. rugpjūčio 19 d. kūrybinė edukacinė popietė „Gaminu pats“, dalyvavo 23 dalyviai. Edukacijos metu vaikai turėjo galimybę patys užsiimti kūrybine veika: meduolių ir vaflių kepimu, deginimu ant medžio, akmenukų dažymu.
* Pagal naują atvejo vadybos tvarkos aprašą buvo parengti nauji lankstinukai.

**3.5. Neįgaliųjų aprūpinimas techninės pagalbos priemonėmis**

Techninės pagalbos priemonės (toliau – TPP) reikalingos užtikrinti neįgaliųjų teises ir galimybes visuomenėje bei sudaryti sąlygas socialinei integracijai ir pilnaverčiam dalyvavimui visuomenės gyvenime. Centras bendradarbiauja su Techninės pagalbos neįgaliesiems centru prie Socialinės apsaugos ir darbo ministerijos Kauno skyriumi (toliau - TPNC) ir aprūpina Šakių rajono gyventojus techninės pagalbos priemonėmis (neįgaliųjų vežimėliais, vaikštynėmis, ramentais, čiužiniais praguloms išvengti, lazdelėmis ir kita).

1 lentelė. *Techninės pagalbos priemonių prašymai, išdavimas ir grąžinimas 2020 m.*

|  |  |  |  |  |
| --- | --- | --- | --- | --- |
| Eil. Nr. | Techninės pagalbos priemonės | Priimti prašymai vnt. | Išduota vnt. | Grąžinta  TPP vnt. |
| 1. | Neįgaliųjų vežimėliai | 73 | 63 | 37 |
| 2. | Naktipuodžio kėdutės | 66 | 66 | 44 |
| 3. | Funkcinės lovos | 43 | 40 | 39 |
| 4. | Čiužiniai praguloms išvengti | 13 | 13 | 1 |
| 5. | Vaikštynės | 82 | 82 | 43 |
| 6. | Ramentai | 30 | 60 | 28 |
| 7. | Lazdelės | 5 | 4 | 2 |
| 8. | Prausimosi vonioje, duše priemonės | 15 | 14 | 9 |
| 9. | Lovos staliukai | 15 | 15 | 14 |
| 10. | Laipteliai į vonią | - | 1 | 1 |
| 11. | Pasėstai praguloms išvengti | - | - | 1 |
| 12. | Antgaliai | 8 | 22 | - |
| 13. | Vaikiška technika | - | - | 2 |
| 14. | Paaukštintos tualeto sėdynės | 10 | 10 | 4 |
| 15. | Čiužinio kompensacijai | 10 | **-** | **-** |
| 16. | Įmokos už lovą grąžinimo | 13 | **-** | **-** |
| Iš viso: | | 383 | 390 | 225 |

2020 m. iš Kauno TPNC gauta techninės pagalbos priemonių už 7 647,43 Eur. Iš jų 891,64 Eur. negrąžinamai (antgaliai, lazdelės, čiužiniai praguloms išvengti, paaukštintos tualeto sėdynės ir kt.).

2020 m. buvo priimti 383 asmenų prašymai techninėms pagalbos priemonėms gauti. Sudarytos 358 sutartys ir išduota 390 priemonių. Taip pat suteikta 411 konsultacijų dėl techninių pagalbos priemonių naudojimo, gavimo galimybių, kompensacijų. Iš viso 2020 m. kliento aptarnavimo specialistė suteikė 1377 paslaugas Šakių rajono gyventojams.

**3.6. Techninės pagalbos priemonių nuoma**

Šakių socialinių paslaugų centras vadovaujantis Šakių rajono savivaldybės tarybos patvirtintu „Techninių pagalbos priemonių nuomos be eilės įkainių tvarka“ nuomoja priemones asmenims deklaravusiems gyvenamąją vietą Šakių rajone, kurie pageidauja naudotis techninės pagalbos priemonėmis, laukiant kompensuojamos priemonės arba neatitinka reikalavimų gauti priemonę iš Kauno techninės pagalbos neįgaliesiems centro.

Taip pat teikiama funkcinės lovos sustatymo/išardymo paslauga. Per metus šia paslauga pasinaudojo 11 klientų.

2020 m. buvo sudarytos 73 techninės pagalbos priemonių nuomos sutartys ir išduota 87 vnt. techninių pagalbos priemonių. Nuomos registrų žurnale užregistruotas 71 prašymas.

2 lentelė. *2020 m. techninės pagalbos priemonių nuomos suvestinė*

|  |  |  |
| --- | --- | --- |
| Eil.  Nr. | Techninės pagalbos priemonės | Vnt. |
| 1. | Naktipuodžio kėdutė | 9 |
| 2. | Automatiškai reguliuojama lova | 24 |
| 3. | Deguonies koncentratorius | 2 |
| 4. | Čiužinys praguloms išvengti | 21 |
| 5. | Paaukštinta tualeto sėdynė | 4 |
| 6. | Lovos staliukas | 4 |
| 7. | Ramentai | 20 |
| 8. | Vežimėlis universalus | 2 |
| 9. | Nugaros atrama | 1 |
| Iš viso: | | 87 |

2020 m. Centras teikdamas techninių pagalbos priemonių nuomos paslaugą surinko 4549,69 Eur lėšų.

**3.7. Asmeninės higienos ir priežiūros paslaugos**

Asmeninės higienos ir priežiūros paslaugų organizavimo paskirtis – užtikrinti minimalų asmeninės higienos poreikių patenkinimą Šakių rajono gyventojams, kurie dėl nepakankamų pajamų ar skurdo negali (neturi galimybės) pasirūpinti savo higiena. Asmeninės higienos ir priežiūros paslaugų organizavimui priklauso maudymosi, skalbimo ir skalbinių džiovinimo paslaugos.

*2020 m. suteikta 1515 asmeninės higienos ir priežiūros paslaugų, iš jų:*

* 188 kartus maudymosi paslaugos;
* 1129 kartus skalbimo paslaugos;
* 180 kartus džiovinimo paslaugos;
* 18 kartų parduota skalbimo miltelių.

2020 m. dėl asmeninės higienos ir priežiūros paslaugų kreipėsi ir pateikė prašymus - 87 asmenys. Naujai paslaugoms gauti prašymus pateikė – 13 asmenų. Konsultavimo ir bendravimo paslaugos suteiktos – 257 kartų. 2020 m.

Centras teikdamas asmeninės higienos ir priežiūros paslaugas surinko 610,00 Eur lėšų.

**3.8. Transporto paslauga**

Centras transporto paslaugas teikia asmenims, gyvenamąją vietą deklaravusiems ir faktiškai gyvenantiems Šakių rajono savivaldybėje, taip pat Šakių rajono savivaldybės nevyriausybinės organizacijoms bei įstaigoms, asmenims (šeimoms), atsidūrusiems krizinėje situacijoje bei patiriantiems fizinį ar psichologinį smurtą, socialinės rizikos šeimų vaikams.

Paslaugomis dažniausiai naudojasi asmenys, kurie dėl negalios, ligos ar senatvės turi judėjimo problemų. Dažniausiai vykstama į gydymo, reabilitacijos ir kitas įstaigas, kai reikalingas neįgaliųjų techninės pagalbos priemonių pristatymas ar grąžinimas. Asmenims, gaunantiems mažas pajamas, galima transporto paslaugomis pasinaudoti nemokamai (2 kartus per metus vienam asmeniui).

2020 m. buvo užregistruoti 162 prašymai transporto paslaugai gauti (116 atskirų asmenų pasinaudojo transporto paslauga). Daugiausia kelionių įvyko Šakių mieste ir rajone, dažnai vykta į Kauno gydymo įstaigas. Nemokamomis transporto paslaugomis iš Centro lėšų pasinaudota 41 kartą (vežti 36 atskiri asmenys po 1-2 kartus).

2020 m. Centras teikdamas transporto paslaugą surinko 3 143,46 Eur lėšų.

**3.9. Atviras jaunimo centras**

Atviras jaunimo centras suteikia saugią laisvalaikio praleidimo erdvę, sudaro galimybę užsiimti prasminga veikla. Atvirame jaunimo centre organizuojamas saugus laisvalaikis saviraiškos erdvės nerandantiems jauniems žmonėms, siekiant palengvinti jų integraciją į jų gyvenamąją aplinką. Taip pat vykdoma vaiko minimalios priežiūros priemonė. Vykdomi motyvaciniai mokymai ir seminarai, supažindinant jaunuolius su darbo rinka, mokslo siekimo galimybėmis, savanorystės galimybėmis. Jaunuoliai skatinami įsitraukti ir įtraukiami į savanorystės skatinimo programą Šakių rajono jaunimui „Patsaunoris“. Vykdomas mobilus darbas su jaunimu.

Atviras jaunimo centras 2020 m. įvykdė 2 Šakių rajono savivaldybės finansuotus projektus – „Jaunimas ošia 2020“ ir „Mobiliakas S3“ bei Socialinės apsaugos ir darbo ministerijos Jaunimo reikalų departamento finansuotus projektus: „Laisvas būti 2020“ ir „Mobilus darbas Šakių rajone 2020“.

2020 m. į Atviro jaunimo centro veiklą įsitraukė apie 650 jaunų žmonių ir savanoriavo 11 jaunuolių, iš kurių 3 buvo ilgalaikiai savanoriai (savanoriavo daugiau nei 3 mėnesius).

Įgyvendinant projektus „Jaunimas ošia 2020“ ir „Laisvas būti 2020“ individualiai buvo dirbama su 36 jaunuoliais ir/ar jų artimaisiais. Suorganizuota 5 dienų stovyklą jaunimui „Tu gali pasirinkti“, surengti jaunimo darbinius įgūdžius lavinantys edukaciniai užsiėmimai ir mokymai, asmenybę ugdančios paskaitos: „Savižudybių prevencija“, „Elektroninės patyčios“, „Aš galiu“, fraktalinis piešimas „Pažink save“, seminaras „102 trumpalaikiai - ilgalaikiai įvykiai - renginiai, kurie galėtų sudominti jaunimą. Praktinis patyrimas“. Surengtas plakatų konkursas „Ne patyčioms ir smurtui“. Organizuoti maisto gaminimo, filmų, diskusijų, stalo žaidimų vakarai.

Įgyvendinant projektus, skirtus vykdyti mobilų darbą su jaunimu Šakių rajone, buvo praplėsta mobilaus darbo su jaunimu teritorija – darbas vykdytas 3 Šakių rajono seniūnijose: Griškabūdžio, Kudirkos Naumiesčio ir Kidulių. Į veiklas įtraukta apie 240 jaunų žmonių, individualiai buvo dirbama su 12 jaunuolių. Organizuoti jaunimo socialinius ir darbinius įgūdžius lavinantys užsiėmimai ir mokymai, bendradarbiavimą tarp bendruomenės ir jaunimo skatinantys renginiai, jaunimo motyvaciją ir įgalinimą gyvenamojoje aplinkoje skatinantys praktiniai ir teoriniai seminarai – mokymai, įgyvendinamos jaunimo iniciatyvos.

**4. PAPILDOMOS VEIKLOS**

**Bendradarbiavimas su labdaros ir paramos fondu „Maisto bankas“**

Bendradarbiaujant su labdaros ir paramos fondu ,,Maisto bankas“ yra dalijami iš prekybos centrų paskutinės dienos maisto produktai. 2020 m. iš UAB „Palink“ prekybos tinklo gauta virš 3262,95 kg. paskutinės dienos maisto produktų, kurių vertė 6 338,23 Eur. Iš UAB „Maxima“ prekybos centro, per 2020 metus gauta virš 1022,47 kg. paskutinės dienos maisto produktų, kurių vertė apie 1 324,73 Eur. Produktai buvo išdalinti 3113 kartus skurdžiai gyvenantiems Šakių rajono gyventojams.

**Projektas „Buities tvarkymo paslaugų plėtra ir savanoriškos veiklos skatinimas Šakių mieste“**

Šakių socialinių paslaugų centras 2019 - 2021 m. laikotarpiu įgyvendina iš Europos Sąjungos struktūrinių fondų bendrai finansuojamą projektą „Buities tvarkymo paslaugų plėtra ir savanoriškos veiklos skatinimas Šakių mieste“ Nr. 08.6.1-ESFA-T-927-01-0091. Pagal jį savanoriai atlieka buities tvarkymo darbus (langų valymas, grindų, baldų, kilimų siurbimas, virtuvės, vonios kambario tvarkymas ir kt.) senyvo amžiaus ar neįgalių asmenų namuose. Projekto dalyviams jų namuose taip pat teikiamos profesionalios psichologo konsultacijos.

**Projekto tikslas -** mažinti socialinę atskirtį plečiant socialinių paslaugų spektrą ir jų prieinamumą Šakių mieste.

**Projektu siekiama:**

* pagerinti senyvo amžiaus ar neįgalių asmenų gyvenimo sąlygas, atliekant buities tvarkymo darbus;
* skatinti savanorystę, atliekant naudingą ir socialiai reikšmingą darbą;
* padėti senyvo amžiaus ar neįgaliems asmenims spręsti kylančias bendravimo, atskirties bėdas.

Projekto įgyvendinimo laikotarpis: 2019 m. lapkričio mėn. – 2021 m. lapkričio mėn.

Projekto partneris - Šakių jaunimo sąjunga „Apskritasis stalas“.

*2020 m. projekto rezultatai:*

* kokybiškam buities tvarkymui 2020 m. vasario mėn. įsigyti langų valymo robotas, dulkių siurblys su vandens filtru ir reikalinga buitinė chemija;
* 2020 m. kovo mėn. suorganizuoti mokymai tema „Bendradarbiavimo gebėjimų ir pozityvaus mąstymo ugdymas savanorystėje“, dalyvavo 12 potencialių savanorių;
* 2020 m. rugpjūčio - rugsėjo mėn. į projektą pritraukta ir pasirašyta savanoriškos veiklos sutartys su 9 savanoriais;
* suteiktos buities tvarkymo paslaugos 28 asmenims, vidutiniškai po 4 val.;
* suteiktos 64 psichologo konsultacijos.

**Projektas ,,Socialinių paslaugų kokybės gerinimas, taikant EQUASS kokybės sistemą”**

Vykdomas EQUASS kokybės standarto diegimas globos centre. Atnaujinami ir naujai rengiami įstaigos dokumentai, tvarkos aprašai. Vykdomos veiklos pagal sudarytą ir patvirtintą diegimo planą. Į globos centro paslaugų teikimo planavimą bei organizavimą įtraukiami ne tik darbuotojai, bet ir paslaugų gavėjai.

2020 m. gruodžio 9 d. įvyko vidinis globos centro auditas, gautos rekomendacijos, vyksta pasiruošimas išoriniam auditui.

EQUASS kokybės sistemos rezultatų rodiklių analizė 2020 m.

3 paveikslėlis*. Įgytų žinių pritaikymas praktikoje proc.*

Pateiktoje diagramoje pavaizduota, kiek procentaliai globos centro darbuotojų įgyvendino profesinės kvalifikacijos kėlimo tikslus bei kiek įgytų žinių pritaikė praktiškai. Darbuotojų apklausa vykdoma kartą metuose ir apklausos rezultatai aptariami su darbuotojais.

4 paveikslėlis.*Paslaugų gavėjų teisių užtikrinimas*

Apklausoje dalyvavo 40 asmenų, kuriems teikiamos globos centro paslaugos. 55 % apklaustų paslaugų gavėjų teigia, žinantys apie savo teises taip pat pažymi, jog jų teisės yra užtikrinamos. 40 % apklaustųjų anketoje pažymėjo, jog savo teises žino tik iš dalies, 5 % paslaugų gavėjų įvardijo savo teisių nežinantys.

## 5 paveikslėlis.*Partnerystės nauda*

Apklausoje dalyvavo 6 socialiniai partneriai. Apibendrinant gautus rezultatus galima teigti, kad bendradarbiavimą su globos centru 50 % socialinių partnerių vertina labai gerai, jie yra patenkinti bendradarbiavimo abipuse nauda. Taip pat 40 % globos centro partneriai naudą vertina gerai ir 10 % apklaustųjų partnerystės naudą vertina vidutiniškai.

6 paveikslėlis.*Paslaugų gavėjų pateiktų pasiūlymų skaičius*

2020 m. globos centro darbuotojai užpildė 62 susitikimų protokolus. Paslaugų gavėjai pateikė 34 pasiūlymus, dėl paslaugų organizavimo ir teikimo. Galima teigti, kad socialinių paslaugų teikėjas įtraukia paslaugų gavėjus kaip aktyvius dalyvius į paslaugų planavimą, teikimą ir vertinimą.

7 paveikslėlis.*Paslaugų gavėjų įgalinimas*

Iš pateiktos diagramos galime matyti, jog 70 % paslaugų gavėjų jaučiasi įgalinti spręsti kylančias problemas. 25 % apklaustųjų teigia, jog įgalinti jaučiasi tik iš dalies ir 2,5 % paslaugų gavėjai jaučiasi ne įgalinti spręsti iškylančias problemas patys.

8 paveikslėlis.*Paslaugų gavėjų gaunama nauda*

Iš pateiktos diagramos galime matyti, jog 25,5 % paslaugų gavėjams naudingiausia paslauga psichologo konsultacijas. 23,4 %, paslaugų gavėjų įvardijo, jog jiems naudingi GIMK programos mokymai. Dalyvavimą savitarpio paramos grupėse pasirinko 19,1% paslaugų gavėjas. Globos centro specialistų konsultacijas pasirinko 21,3 % paslaugų gavėjas, o dalyvavimą globos centro renginiuose buvo pasirinkta mažiausiai - 10,6 %.

9 paveikslėlis.*Globos centro teikiamų paslaugų vertinimas*

Paslaugų gavėjai įvertino globos centro darbuotojų bendravimo kultūrą, svarbių sprendimo priėmimo operatyvumą, darbuotojų pasiekiamumą ir informacijos teikimo išsamumą. 100 % paslaugų gavėjų teigia, kad yra patenkinti darbuotojų bendravimo kultūra. 67,5 % paslaugų gavėjų teigia, kad yra patenkinti sprendimų priėmimo operatyvumu, 32,5 % apklaustųjų pasirinko, kad sprendimų priėmimu yra patenkinti iš dalies. 72,5 % paslaugų gavėjų įvardino jog yra patenkinti darbuotojų ir globos centro pasiekiamumu, 10 % yra patenkinti iš dalies ir 17,5 % yra nepatenkinti. Informacijos išsamumu yra patenkinti 87,5 % , iš dalies patenkinti 12,5 % paslaugų gavėjų.

10 paveikslėlis. *Teikiamų paslaugų rezultatai*

Paslaugų gavėjai šiame klausime žymėjo, kas jiems yra paslaugų gavimo rezultatas. 17,10 % apklaustųjų pasirinko, kad paslaugų rezultatas yra įgytos naujos žinios. 16,50 % paslaugų gavėjų pasirinko kaip paslaugų gavimo rezultatą gautus patarimus dėl globojamų (rūpinamų) vaikų auklėjimo. 13,90 % paslaugų gavėjų pažymėjo gautą reikalingą emocinę paramą ir palaikymą iš bendraminčių. Gautą psichologinę pagalbą pasirinko 15,80 %. 12,70 % paslaugų gavėjų pasirinko gautas socialines konsultacijas. Kaip paslaugų rezultatą dalyvauti bendruomeninėje veikloje pasirinko 7 % paslaugų gavėjų. 10,80 % paslaugų gavėjų įvardino, kad rezultatas jiems yra teigiama išvada tampant globėju (rūpintoju). 3 % paslaugų gavėjų pasirinko kaip rezultatus sudarytą galimybę gauti atokvėpį ir 3,20 % pasirinko galimybę globojamam (rūpinamam) vaikui susitikti su biologine jo šeima.

**5. CENTRO FINANSAVIMAS**

Centro veiklai užtikrinti, savarankiškoms funkcijoms vykdyti 2020 m. patvirtinta ir papildyta iš savivaldybės biudžeto (finansavimo šaltinis Z) 451 425,00 Eur metinė sąmata, iš valstybės biudžeto (finansavimo šaltinis D) metinė sąmata 393 809,00 Eur. Taip pat 2020 m. specialiosioms programoms vykdyti patvirtinta metinė programos sąmata (įstaigos pajamos) 65 000,00 Eur.

3 lentelė. *Centro finansavimas 2020 m.*

|  |  |  |
| --- | --- | --- |
| Eil.  Nr. | Finansavimas | Eur |
| 1. | Šakių rajono savivaldybės biudžetas | 451 425,00 |
| 2. | Valstybės tikslinė dotacija | 393 809,00 |
| 3. | Įstaigos pajamos | 65 000,00 |
|  | Iš viso: | 910 234,00 |

2020 m. daugiausiai lėšų surinkta teikiant Pagalbos į namus ir Integralios pagalbos (dienos socialinės globos) paslaugas.

4 lentelė. *Surinktos lėšos 2020 m. pagal teikiamas paslaugas*

|  |  |  |
| --- | --- | --- |
| Eil.  Nr. | Paslaugos pavadinimas | Eur |
| 1. | Pagalbos į namus paslauga | 27 615,77 |
| 2. | Dienos socialinė globa | 29 081,08 |
| 3. | TPP nuoma | 4 549,69 |
| 4. | Transporto paslauga | 3 143,46 |
| 5. | Asmeninės higienos ir priežiūros paslaugos | 610,00 |
|  | Iš viso: | 65 000,00 |

2020 m. gautų asignavimų panaudojimas pateiktas 5 lentelėje. Valstybės tikslinė dotacija panaudota projekto ,,Integralios pagalbos namuose plėtra Šakių rajone” socialinio darbuotojo ir socialinio darbuotojų padėjėjų bei socialiniams darbuotojams, dirbantiems su šeima darbo užmokesčiui ir socialiniam draudimui.

5 lentelė. *2020 m. gautų asignavimų panaudojimas*

|  |  |  |  |  |
| --- | --- | --- | --- | --- |
| Eil.  Nr. | Funkcijos pavadinimas | Savivaldybės biudžetas  Eur | Valstybės tikslinė  Dotacija  Eur | Įstaigos pajamos  Eur |
| 1. | Darbo užmokestis ir socialinis draudimas, ligos  pašalpa | 403 924,00 | 387 904,00 | 35 700,00 |
| 2. | Medikamentai ir medicininių paslaugų išlaidos | - | - | 450,00 |
| 3. | Ryšių paslaugos | - | - | 1 150,00 |
| 4. | Transporto išlaikymas | 8 505,00 | - | 6 400,00 |
| 5. | Materialiojo turto paprastojo remonto išlaidos | - | - | 200,00 |
| 6. | Kvalifikacijos kėlimo išlaidos | - | 5 905,00 | 395,00 |
| 7. | Komunalinių paslaugų įsigijimo išlaidos | 1 164,00 | - | 1 241,00 |
| 8. | Informacinių technologijų prekių ir paslaugų įsigijimo išlaidos | 2 400,00 | - | 3 311,00 |
| 9. | Reprezentacinės išlaidos | - | - | 50,00 |
| 10. | Kitų prekių ir paslaugų įsigijimo išlaidos | 24 432,00 | - | 11 578,00 |
| 11. | Transporto priemonių įsigijimo išlaidos | 6 000,00 | - | 5 000,00 |
| 12. | Kompiuterinės technikos įsigijimo išlaidos | 5 000,00 | - | - |
|  | Iš viso: | 451 425,00 | 393 809,00 | 65 000,00 |

2020 m. vykdant įvairius projektus gautas 150 856,88 Eur finansavimas.

6 lentelė. *Projektų lėšos 2020 m.*

|  |  |  |
| --- | --- | --- |
| Eil.  Nr. | Projekto pavadinimas | Eur |
| 1. | Projektas „Integralios pagalbos plėtra namuose Šakių rajone“  (Europos Sąjungos fondo lėšos) | 74 778,90 |
| 2. | Projektas „Vaikų gerovės ir saugumo didinimas, paslaugų šeimai, globėjams (rūpintojams) kokybės didinimas bei prieinamumo plėtra (Europos Sąjungos fondo lėšos) | 38 853,51 |
| 3. | Projektas „Laisvas būti 2020 “ (Valstybės/Savivaldybės lėšos) | 16 330,00 |
| 4. | Projektas „Mobilus darbas Šakių rajone 2020 “  (Valstybės/Savivaldybės lėšos) | 13 200,00 |
| 5. | Projekto „Buities tvarkymo paslaugų plėtra ir savanoriškos veiklos skatinimas Šakių mieste“ (Europos Sąjungos fondo lėšos) | 6 494,47 |
| 6. | Projektas „Jaunimas ošia 2020 “ (Savivaldybės lėšos) | 600,00 |
| 7. | Projektas „Mobiliakas S3“ (Savivaldybės lėšos) | 600,00 |
|  | Iš viso: | 150 856,88 |

Įgyvendinant projektą „Integralios pagalbos plėtra Šakių rajone“ iš Europos Sąjungos fondo buvo gauta 74 778,90 Eur lėšų, kurie panaudoti medicininio personalo darbo užmokesčiui ir transporto išlaikymui.

Vykdant globos centro funkcijas yra vykdomas projektas „Vaikų gerovės ir saugumo didinimas, paslaugų šeimai, globėjams (rūpintojams) kokybės didinimas bei prieinamumo plėtra. Gautos 38 853,51 Eur lėšos panaudotos projekto veiklai - darbo užmokesčiui ir kvalifikacijos kėlimui.

Vykdant atviro jaunimo centro veiklą 2020 m. buvo įgyvendinti 4 projektai, kurių bendra vertė 30 730,00 Eur.

Vykdant projektą „Buities tvarkymo paslaugų plėtra ir savanoriškos veiklos skatinimas Šakių mieste“ per metus gautas 6 494,47 Eur finansavimas iš Europos Sąjungos struktūrinio fondo.

**6. DOKUMENTŲ VALDYMAS**

7 lentelė. *Centro veiklą reglamentuojantys rodikliai 2020 m.*

|  |  |  |
| --- | --- | --- |
| Eil.  Nr. | Veiklą reglamentuojantys rodikliai | Vnt. |
| 1. | Veiklos organizavimo įsakymai:   * Veiklos klausimai; * Personalo klausimai; * Atostogų ir komandiruočių klausimai. | 1692  917  524  251 |
| 2***.*** | Gauti ir išsiųsti įvairaus pobūdžio raštai | 2216 |
| 3. | Socialinių paslaugų teikimo sutartys ir jų pakeitimai:   * Pagalba į namus paslaugų teikimo sutartys ir jų pakeitimai * Dienos socialinės globos paslaugų teikimo sutartys ir jų pakeitimai * Socialinio darbo su šeima sutartys * Pagalbos teikimo sutartis | 499  298  57  93  1 |
| 4. | Pasirašytos sutartys ir papildomi susitarimai:   * Praktinio mokymo sutartys (studentų praktika) * Kitos sutartys | 101  6  95 |
| 5. | Pinigų priėmimo kvitai | 1750 |

**Viešieji pirkimai**

Centras viešuosius pirkimus atlieka vadovaudamasis Viešųjų pirkimų įstatymu ir poįstatyminiais aktais (aktualiais Vyriausybės nutarimais ir ministrų įsakymais), Viešųjų pirkimų tarnybos direktoriaus įsakymais bei rekomendacijomis, Centro mažos vertės pirkimų organizavimo taisyklėmis.

Centras rengia metinės ataskaitos Atn-3 formą už visas 2020 m. sudarytas pirkimo sutartis. Ataskaita pateikiama Viešųjų pirkimų tarnybai iki 2021 m. sausio 25 d.

2020 m. buvo įvykdyta 13 pirkimų už 11 206,55 Eur per CPO sistemą. Pagrindiniai pirkimai: degalai iš degalinių, biuro popierius, kanceliarinės prekės, buities prekės.

2020 m. bendra sudarytų žodinių sutarčių, kurių nereikalaujama viešinti, atlikus mažos vertės pirkimus, vertė 24 530,49 Eur. Bendra visų sudarytų rašytinių mažos vertės pirkimų sutarčių vertė 44 247,27 Eur, bendras pirkimų skaičius 27, iš jų:

* Prekės – 3 pirkimai (16 000,00 Eur);
* Paslaugos – 23 pirkimai (20 264,27 Eur);
* Darbai – 1 pirkimas (7 983,00 Eur).

**7. IŠORINĖ IR VIDINĖ KOMUNIKACIJA**

*Pasitarimai – susirinkimai 2020 metais:*

* Įvyko 156 Centro administracijos darbuotojų pasitarimai;
* Įvyko 12 socialinių darbuotojų, dirbančių su šeimomis pasitarimų;
* Suorganizuotas 1 visuotinis darbuotojų susirinkimas.

*Šventės, tradicijos, minėjimai:*

* 2020 m. sausio 13 d. 8 val. pilietinė akcija „Žvakutė lange“;
* 2020 m. liepos 3 d. globėjų (rūpintojų) savaitės minėjimas;
* 2020 m. liepos 27 d. renginys vaikams ir tėvams: ,,Nepilnamečių teisės, pareigos ir atsakomybės";
* 2020 m. rugpjūčio 19 d. renginys vaikams: Kūrybinė - edukacinė popietė ,,Gaminu pats";
* 2020 m. rugpjūčio 27 d. Kudirkos Naumiestyje suorganizuotas renginys ,,Vasarą palydint".

Atnaujinti visi Centro teikiamų paslaugų lankstinukai bei pagaminti globos centro plakatai.

*Bendradarbiavimas.*

2020 m. Centras spręsdamas Šakių rajono gyventojų socialines problemas, daugiausiai bendradarbiavo su:

* Lietuvos Respublikos Socialinės apsaugos ir darbo ministerija;
* Šakių rajono savivaldybės administracijos Socialinės paramos skyriumi;
* Šakių rajono savivaldybės administracijos Tarpinstitucinio bendradarbiavimo koordinatoriumi;
* Valstybės vaiko teisių apsaugos ir įvaikinimo tarnyba;
* Marijampolės apskrities VPK Šakių rajono policijos komisariatu;
* Šakių rajono savivaldybės bendruomeniniais šeimos namais;
* Šakių rajono seniūnijomis;
* Šakių rajono savivaldybės PPT tarnyba;
* Šakių rajono savivaldybės Gelgaudiškio ,,Šaltinio’’ specialiojo ugdymo centru;
* Šakių rajono ugdymo įstaigomis;
* Šakių rajono savivaldybės visuomenės sveikatos biuru;
* Marijampolės profesinio rengimo centro Kudirkos Naumiesčio skyriumi;
* Šakių rajono švietimo ir ugdymo įstaigomis;
* Vilkaviškio rajono švietimo pagalbos tarnyba;
* Vilkaviškio rajono Pilviškių ,,Santakos" gimnazija;
* Šakių kultūros centru;
* Šakių rajono Kukarskės globos namais;
* Šakių rajono Kudirkos Naumiesčio parapijos socialinės pagalbos centru;
* Marijampolės apskrities moters veiklos centru;
* Respublikiniu priklausomybės ligų centru;
* Respublikine Vilniaus psichiatrijos ligonine (Naujoji Vilnia);
* Vilniaus miesto vaikų raidos centru;
* LSMU Kauno ligoninės psichiatrijos klinikos Marių sektoriumi;
* Gydymo įstaigomis;
* Šakių rajono savivaldybės Mišrių socialinių paslaugų centru „Vilties žiedas“;
* Jurbarko socialinės paslaugos;
* Vilkaviškio socialinės pagalbos centru;
* Kitų rajonų socialinių paslaugų centrais;
* Tauragės šeimos gerovės centru;
* Šakių vaikų globos namais;
* Kauno rajono Vilijampolės socialinės globos namais;
* Kalvarijos rajono šeimos globos namai ,,Sangrūda";
* Jurbarko rajono Eržvilko motinos ir krizių centru;
* Šilutės rajono Švėkšnos ,,Diemedis" ugdymo centru;
* Priklausomybės ligų reabilitacijos bendruomene ,,Alfa centras";
* Jurbarko rajono evangelikų liuteronų parapijos diakonijos „Jurbarko sandora“ šeimos namais;
* Moterų reintegracijos centru VšĮ „Anykščių jausmų ratas“;
* Priklausomybės ligų reabilitacijos bendruomenė VšĮ „Sugrįžimas“;
* Reabilitacijos centru „Nugalėtojų akademija“;
* Priklausomybės ligų reabilitacijos bendruomene VšĮ ,,Gabrielius”;
* Užimtumo tarnybos Šakių skyriumi;
* Labdaros ir paramos fondu „Gera dalytis“;
* Kovos su prekyba žmonėmis ir išnaudojimu centru;
* Ir kitomis nevyriausybinėmis organizacijomis.

**8. STIPRYBĖS, SILPNYBĖS, GALIMYBĖS IR GRĖSMĖS**

|  |  |
| --- | --- |
| **STIPRYBĖS** | **SILPNYBĖS** |
| 1. Aiški struktūruota darbo tvarka, kryptingai planuojamas ir organizuojamas darbas teikiant socialines paslaugas. 2. Žmogiškieji ištekliai: darbuotojų išsilavinimas, kompetencija, patirtis. 3. Centro darbuotojams suteikta galimybė keltis kvalifikaciją. Siekiant išvengti kelionių išlaidų ir laiko sąnaudų, įvairūs mokymai organizuojami ir vykdomi nuotoliniu būdu. 4. Socialiniams darbuotojams, atvejo vadybininkams, globos koordinatoriams bei budinčiam globotojui nuolat organizuojamos supervizijos. 5. Vykdomas glaudus, aktyvus bendravimas ir bendradarbiavimas su kitomis institucijomis, iškylančios problemos sprendžiamos nedelsiant. 6. Stiprus atvejo vadybininkų, socialinių darbuotojų, dirbančių su šeima bei globos centro darbuotojų komandinis darbas. 7. Kokybiškas globos centro darbuotojų darbas. Per 2020 metus nei vienas vaikas nebuvo apgyvendintas globos namuose. 8. Centro darbuotojams atnaujinamos darbo priemonės. 9. Paskelbtos ekstremalios situacijos dėl COVID-19 pandemijos metu, Centre užtikrinamai valdomi susirgimų kontaktai ir darbuotojai aprūpinti būtinomis asmens apsaugos priemonėmis. | 1. Neužtikrinamos darbuotojams darbo sąlygos pagal teisės aktus įtvirtintus reikalavimus, administracinėse patalpose perteklinis darbuotojų skaičius. 2. Sunku rasti kvalifikuotus darbuotojus, kurie teiktų paslaugas atokiose gyvenvietėse gyvenantiems paslaugų gavėjams. 3. Dalis darbuotojų atokiose rajono vietose dirba nepilnais darbo krūviais. 4. Centro teikiamų paslaugų gavėjų artimieji ne visada suinteresuoti bendradarbiauti su Centro darbuotojais. Vyraujanti tendencija ta, kad siekiama tiesiog permesti atsakomybę už artimųjų gerovę Centro darbuotojams. 5. Kartais darbuotojo kasmetinių atostogų ar nedarbingumo laikotarpiu sunku užtikrinti kokybiškas paslaugas dėl didėjančio kito darbuotojo darbo krūvio. 6. Didelės Šakių rajono klientų eilės gauti pagalba į namus ir dienos socialinė globos paslaugas. |
| **GALIMYBĖS (perspektyvos)** | **GRĖSMĖS** |
| 1. Siekiant užtikrinti tinkamas darbuotojams darbo sąlygas plėsti esamas Centro patalpas (statyti priestatą). 2. Atsiradus finansavimui iš Šakių rajono savivaldybės biudžeto ir įsteigus pora etatų, atsirastų galimybė sumažinti laukiančių Šakių rajono klientų pagalba į namus ir dienos socialinės globos paslaugas. | 1. Susiduriama su sunkumais rasti profesionalių kvalifikuotų darbuotojų. Ilgainiui tai gali daryti įtaką Centro teikiamų paslaugų kokybei. 2. Darbo specifika lemia tai, kad Centro darbuotojams tenka susidurti su agresyviais, psichikos ir kitomis ligomis sergančiais asmenimis. Darbuotojai gali būti fiziškai sužaloti, susirgti užkrečiamomis ligomis, nuolat patirti psichologinį smurtą. |

Direktorė Vilma Bielskienė